กรณีศึกษา Baillie Gifford จากสำนักงานกฎหมาย สู่บริษัทจัดการลงทุนชื่อดัง
รู้ไหมว่า จุดเริ่มต้นของ Baillie Gifford ไม่ได้มาจากการจัดการด้านการลงทุนตั้งแต่แรก แล้ว Baillie Gifford ทำอะไรมาก่อน ?
28 ก.พ. 2565

กรณีศึกษา Baillie Gifford จากสำนักงานกฎหมาย สู่บริษัทจัดการลงทุนชื่อดัง /โดย ลงทุนแมน
คนที่เคยลงทุนในกองทุนรวม หลายคนน่าจะเคยได้ยินชื่อของ “Baillie Gifford”
เพราะบริษัทนี้ เป็นบริษัทจัดการด้านการลงทุนที่มีชื่อเสียงมากที่สุดแห่งหนึ่งในโลก
แต่รู้ไหมว่า จุดเริ่มต้นของ Baillie Gifford
ไม่ได้มาจากการจัดการด้านการลงทุนตั้งแต่แรก
แล้ว Baillie Gifford ทำอะไรมาก่อน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Baillie Gifford ก่อตั้งขึ้นครั้งแรกเมื่อปี 1908 หรือเมื่อ 114 ปีที่แล้ว ที่เมืองเอดินบะระ ประเทศสกอตแลนด์ โดยคุณ Augustus Baillie และคุณ Carlyle Gifford โดยมีรูปแบบเป็นห้างหุ้นส่วน (Partnership) ซึ่งชื่อของห้างหุ้นส่วนนั้น ก็มาจากนามสกุลของทั้ง 2 คนนี้ นั่นเอง
แม้วันนี้ Baillie Gifford จะเป็นบริษัทจัดการด้านการลงทุนที่มีชื่อเสียงระดับโลก 
แต่รู้ไหมว่า จริง ๆ แล้วในช่วงแรกที่มีการก่อตั้ง Baillie Gifford นั้น ห้างหุ้นส่วนนี้ เริ่มต้นจากการเป็นสำนักงานกฎหมาย
แต่ด้วยความที่ตลาดการเงินและการลงทุนมีการเติบโตในปลายทศวรรษ 1900s
ก็ทำให้ผู้ก่อตั้งทั้ง 2 คน ตัดสินใจปรับธุรกิจจากการทำสำนักงานกฎหมาย มาเป็นบริษัทจัดการด้านการเงิน
โดยห้างหุ้นส่วน Baillie Gifford เริ่มเข้ามาเกี่ยวข้องกับธุรกิจด้านการเงิน
ด้วยการเป็นบริษัทรับจำนอง ปล่อยเงินกู้ให้แก่เกษตรกร
จนต่อมาก็มาทำธุรกิจจัดการธุรกิจ และจัดการลงทุนอย่างจริงจังในช่วงต้นทศวรรษ 1930s
และด้วยชื่อเสียงที่ค่อย ๆ สั่งสมมา จำนวนเงินที่ลูกค้านำมาให้บริหารจัดการก็ค่อย ๆ เพิ่มขึ้น จนวันนี้ Baillie Gifford ก็กลายมาเป็นบริษัทจัดการกองทุนระดับโลก
ปัจจุบัน Baillie Gifford มีหุ้นส่วนเป็นพาร์ตเนอร์ทั้งหมด 47 ราย
มีผู้จัดการกองทุนมืออาชีพ 319 คน ที่ทำหน้าที่จัดการการลงทุนให้แก่ลูกค้า และทีมงานอีกกว่า 1,500 คน  และมีสาขาอยู่ในหลายทวีป เช่น อเมริกาเหนือ เอเชีย ออสเตรเลีย
 
โดย Baillie Gifford นั้นเป็นบริษัทจัดการลงทุนที่เน้นการลงทุนระยะยาว ไม่ใช่นักเก็งกำไร และไม่ได้มองการลงทุนในระยะสั้น ๆ
เพราะเมื่อบริษัททำการศึกษาและพิจารณาที่จะเข้าไปลงทุนในบริษัทใดบริษัทหนึ่งนั้น โดยปกติแล้วจะลงทุนไม่ต่ำกว่า 5 ปีขึ้นไป บางบริษัทอาจเป็น 10 ปี
ซึ่งแนวทางในการเลือกบริษัทที่จะลงทุนนั้น Baillie Gifford จะใช้วิธีวิเคราะห์จากล่างขึ้นบน หรือที่เรียกว่า Bottom-Up Approach
ซึ่ง Bottom-Up Approach หมายถึง การให้ความสำคัญกับการวิเคราะห์ “ข้อมูลรายบริษัท” ก่อนภาพเศรษฐกิจใหญ่
เช่น ข้อมูลจากงบการเงิน สินค้าและบริการของบริษัท เพื่อเสาะหาหุ้นที่มีลักษณะเด่นน่าสนใจ หลังจากนั้นจึงค่อยทำการวิเคราะห์ภาพใหญ่ในระดับอุตสาหกรรม และเศรษฐกิจของประเทศ
โดยก่อนที่จะลงทุนนั้น ทางทีมของ Baillie Gifford จะตั้งคำถามต่าง ๆ เพื่อให้แน่ใจว่า การลงทุนของพวกเขานั้นจะประสบความสำเร็จ
ยกตัวอย่างคำถาม เช่น
- มีโอกาสที่รายได้ของบริษัทจะโตเท่าตัวในอีก 5 ปี ข้างหน้าไหม ?
- ภาพรวมของอุตสาหกรรมในอีก 10 ปี หรือนานกว่านั้นจะเป็นอย่างไร ?
- ข้อได้เปรียบในการแข่งขันของบริษัทนี้คืออะไร ?
- ทำไมลูกค้าถึงชอบสินค้าและบริการของบริษัทนี้ ?
- มูลค่ากิจการเป็นอย่างไร จะมากกว่านี้ไหม เป็น 5 เท่าหรือไม่ ? ถ้าใช่ ทำไมตลาดหรือนักลงทุนยังมองไม่เห็นจุดนี้ ?
- ผู้บริหารจะนำเงินทุนของบริษัทไปใช้ให้เกิดประโยชน์อย่างไร ?
- ความแข็งแกร่งทางการเงิน จะเพิ่มขึ้นหรือลดลงในอนาคต ?
ซึ่งคำถามนี้เป็นตัวอย่างของกรอบการลงทุนให้แก่ Baillie Gifford ก่อนที่จะเข้าไปลงทุนไม่ว่าในหุ้นของบริษัทใด ๆ ก็ตาม
โดยสัดส่วนเงินลงทุนของ Baillie Gifford ถ้าแยกตามภูมิภาคจะประกอบไปด้วย
- อเมริกาเหนือ 41% 
- สหราชอาณาจักร 36%
- เอเชีย 12%
- อื่น ๆ 11%
ปิดท้ายด้วยข้อมูลที่น่าสนใจ
ณ สิ้นปี 2021 หุ้น 5 ตัวแรกที่ Baillie Gifford มีสัดส่วนการลงทุนมากที่สุด คือ
1. Moderna มูลค่าเงินลงทุน 396,000 ล้านบาท
2. Tesla มูลค่าเงินลงทุน 363,000 ล้านบาท
3. Illumina มูลค่าเงินลงทุน 257,400 ล้านบาท
4. Shopify มูลค่าเงินลงทุน 247,500 ล้านบาท
5. 
 มูลค่าเงินลงทุน 231,000 ล้านบาท
โดย ณ สิ้นไตรมาสที่ 3 ปี 2021 มูลค่าสินทรัพย์สุทธิภายใต้การจัดการ (AUM) ของ Baillie Gifford เท่ากับ 15.4 ล้านล้านบาท ซึ่งมูลค่านี้ ใกล้เคียงกับมูลค่า GDP ของประเทศไทยทั้งประเทศ เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-